b'\n_START_ARTICLE_\nVasile C\xc3\xa2ndea\n_START_SECTION_\nBiografie\n_START_PARAGRAPH_\nVasile C\xc3\xa2ndea s-a n\xc4\x83scut la data de 24 mai 1932, \xc3\xaen comuna Lisa V\xc3\xa2n\xc4\x83tori (jude\xc8\x9bul Teleorman). Dup\xc4\x83 absolvirea Liceului Teoretic din Turnu M\xc4\x83gurele \xc3\xaen 1951, a urmat apoi cursurile Facult\xc4\x83\xc8\x9bii de Medicin\xc4\x83 General\xc4\x83 din cadrul U.M.F. \xe2\x80\x9eCarol Davila" din Bucure\xc8\x99ti (1957), urm\xc3\xa2nd apoi studii postuniversitare \xc3\xaen chirurgie general\xc4\x83, chirurgie de urgen\xc8\x9b\xc4\x83, traumatologie, chirurgie toracic\xc4\x83 \xc8\x99i chirurgie cardiovascular\xc4\x83 \xc3\xaen perioada 1962\xe2\x80\x931976._NEWLINE_Dup\xc4\x83 absolvirea facult\xc4\x83\xc8\x9bii, a profesat ca medic de medicin\xc4\x83 general\xc4\x83 \xc3\xaen comunele Ungheni (jud. Arge\xc8\x99) \xc8\x99i Bogdana (jud. Teleorman) (1957\xe2\x80\x931959), apoi ca medic militar la trupele de gr\xc4\x83niceri din Constan\xc8\x9ba, cu grad de locotenent major (1959\xe2\x80\x931961). Timp de aproape 30 ani va lucra la Spitalul Militar Central din Bucure\xc8\x99ti, mai \xc3\xaent\xc3\xa2i ca medic de chirurgie general\xc4\x83 (1961\xe2\x80\x931971) \xc8\x99i apoi ca \xc8\x99ef al Sec\xc8\x9biei chirurgie cardio-vascular\xc4\x83 (1976\xe2\x80\x931990)._NEWLINE_\xc3\x8en paralel cu activitatea de medic, el a efectuat o serie de cercet\xc4\x83ri \xc8\x99tiin\xc8\x9bifice \xe2\x80\x93 clinice \xc8\x99i experimentale \xe2\x80\x93 \xc3\xaen urm\xc4\x83toarele domenii: \xc8\x99ocul traumatic; contribu\xc8\x9bia sistemului limfatic \xc3\xaen soc (studii prioritare \xc3\xaen Rom\xc3\xa2nia); explorarea limfografic\xc4\x83 a limfaticelor cervicale (primele studii \xc3\xaen Rom\xc3\xa2nia); contribu\xc8\x9bii originale \xc3\xaen afec\xc8\x9biunile microcardului, pl\xc4\x83m\xc3\xa2nului, ficatului, pancreasului \xc8\x99i sistemului imunitar, \xc3\xaen timpul \xc8\x99i dup\xc4\x83 circula\xc8\x9bia extracorporal\xc4\x83. \xc3\x8entre anii 1972-1974 este asistent universitar la UMF Bucure\xc8\x99ti._NEWLINE_\xc3\x8en anul 1975 a ob\xc8\x9binut titlul \xc8\x99tiin\xc8\x9bific de doctor \xc3\xaen \xc8\x99tiin\xc8\x9be medicale, cu teza: \xe2\x80\x9eContribu\xc8\x9bii la participarea sistemului limfatic \xc3\xaen \xc8\x99oc", studiu experimental, sub coordonarea \xc8\x99tiin\xc8\x9bific\xc4\x83 a prof. I. Teodorescu Exarcu. A efectuat apoi stagii de specializare \xc3\xaen Fran\xc8\x9ba (1979, 1980); Austria \xe2\x80\x93 Viena (1989, 1990); Israel (1992); S.U.A. (1993, 1995); Danemarca (1999) \xc8\x99i Belgia (2001)._NEWLINE_\xc3\x8en anul 1990, este numit \xc3\xaen func\xc8\x9bia de director al Centrului de Boli Cardiovasculare al Armatei, apoi \xc3\xaen perioada 1995-2002 este director general al Institutului de Cardiologie \xe2\x80\x9eProf.Dr.C.C. Iliescu" din Fundeni. \xc3\x8en anul 1992 ob\xc8\x9bine prin concurs postul de titlul de profesor suplinitor al Catedrei de Chirurgie cardiovascular\xc4\x83 II (nou \xc3\xaenfiin\xc8\x9bat\xc4\x83) din cadrul U.M.F. Bucure\xc8\x99ti, fiind promovat \xc3\xaen anul 1994 ca profesor titular. De asemenea, \xc3\xaen anul 1993, devine conduc\xc4\x83tor \xc8\x99tiin\xc8\x9bific de doctorat \xc3\xaen chirurgie cardiovascular\xc4\x83._NEWLINE_Este autor al unot brevete de inven\xc8\x9bii cum ar fi \xe2\x80\x9eBanca de organe prin crioprezervare pentru transplant\xe2\x80\x9d sau medicamentul RUXABION (\xc3\xaen terapia bolilor vasculare periferice, \xc3\xaen special a celor venoase). \xc3\x8en prezent, este profesor consultant la UMF \xe2\x80\x9eCarol Davila\xe2\x80\x9d din Bucure\xc8\x99ti._NEWLINE_Vasile C\xc3\xa2ndea a parcurs toate treptele ierarhiei militare \xc3\xaencep\xc3\xa2nd cu gradul de locotenent major (1959). A fost avansat pe r\xc3\xa2nd la gradele de c\xc4\x83pitan medic (1964), maior (1969), locotenent colonel (la excep\xc8\x9bional, 1975), colonel (la excep\xc8\x9bional, 1978). La data de 27 decembrie 1987 a fost \xc3\xaenaintat la gradul de general de brigad\xc4\x83 (cu o stea). \xc3\x8en anul 1995 prime\xc8\x99te gradul de general de divizie (cu 2 stele), fiind trecut \xc3\xaen retragere._NEWLINE_Ulterior, a fost \xc3\xaenaintat \xc3\xaen retragere la gradul de general de corp de armat\xc4\x83 (cu 3 stele) la 30 noiembrie 2000  \xc8\x99i apoi la gradul de general de armat\xc4\x83 (cu 4 stele) \xc3\xaencep\xc3\xa2nd cu data de 1 decembrie 2004 ._NEWLINE_Vasile C\xc3\xa2ndea este c\xc4\x83s\xc4\x83torit \xc8\x99i are doi copii.\n_START_SECTION_\nActivitatea politic\xc4\x83\n_START_PARAGRAPH_\n\xc3\x8en anul 1996, profesorul Vasile C\xc3\xa2ndea a devenit membru al Partidului Democra\xc8\x9biei Sociale din Rom\xc3\xa2nia (PDSR). El a fost ales ca deputat de Teleorman \xc3\xaen legislatura 1996-2000, pe listele partidului PDSR. \xc3\x8en aceast\xc4\x83 calitate, el a fost membru \xc3\xaen Comisia pentru s\xc4\x83n\xc4\x83tate \xc8\x99i familie a Camerei Deputa\xc8\x9bilor, \xc3\xaendeplinind \xc8\x99i func\xc8\x9bia de secretar al comisiei (septembrie 1997 - decembrie 2000)._NEWLINE_A fost ini\xc8\x9biator a 3 proiecte legislative: P.L. 268/1999 privind modificarea valorii unor coeficien\xc8\x9bi de multiplicare din O.U.G. nr.28/1998, P.L. 426/1999 pentru modificarea alineatului (2) al articolului 14 din Legea nr.146/1999 privind organizarea, func\xc8\x9bionarea \xc8\x99i finantarea spitalelor \xc8\x99i P.L.427/1999 pentru completarea art.171 din Legea nr.84/1995 privind Legea \xc3\xaenv\xc4\x83\xc8\x9b\xc4\x83m\xc3\xa2ntului.'